钦定古今图书集成/明伦汇编/氏族典/第399卷 > 《廖用贤尚友录》 > 史方
## 钦定古今图书集成/明伦汇编/氏族典/第399卷 > 《廖用贤尚友录》 > 史方

按《宋史史方传》，“方字正臣，开封人。应《周易》学究不中，
补西第二班殿侍，再迁三班奉职，为潭澧鼎沿边同
巡检，改右班殿直、阁门祗候，就知鄜州，徙澧州，迁右
侍禁。天禧中，下溪州蛮彭仕汉寇辰州，杀巡检王文
庆。方勒兵入溪洞讨捕，降其党李顺同等八百馀人，
诛其尤恶者杜匆等十九人。迁西头供奉官，知辰州”
兼沿边溪洞都巡检使，徙夔州。时富顺州蛮田彦晏
寇施州，焚暗利砦，方领兵直扺富顺，荡其巢穴，穷追
彦晏至七女栅，降之。迁内殿崇班，改内殿承制。奉使
契丹，谕以恩信，乃传箭牵羊乞和，减禁兵五千，徙内
地以省边费。迁爱州刺史，为益州钤辖，徙秦凤路，迁
西京作坊使，卒。